28 Χρόνια από την Τουρκική εισβολή στην Κύπρο. - 2002-07-18
Η ομογένεια στη Νέα Υόρκη τηρεί τη θλιβερή επέτειο.
Άρχισαν στη Νέα Υόρκη εκδηλώσεις με αφορμή την επέτειο της Τουρκικής εισβολής στην Κύπρο. Η μεγάλη Ελληνοαμερικανική Οργάνωση ΑΧΕΠΑ, που πραγματοποιεί την εβδομάδα αυτή το ετήσιο συνέδριό της στη Νέα Υόρκη, αφιέρωσε την Πέμπτη μια σύνοδο της αρμόδιας για Διεθνείς και Κυπριακές Υποθέσεις Επιτροπής της, στην εξέταση της πορείας των συνομιλιών Κληρίδη Ντενκτάς στη Λευκωσία και της προοπτικής για λύση του Κυπριακού. Όπως μεταδίδει ο Γιώργος Μπίστης, από την Ελληνική Υπηρεσία της «Φωνής της Αμερικής», την επιτροπή της ΑΧΕΠΑ ενημέρωσε η Πρέσβης της Κύπρου στις Ηνωμένες Πολιτείες Ερατώ Κοζάκου Μαρκουλλή, η οποία θα μιλήσει επίσης και στο επίσημο δείπνο της ίδιας Οργάνωσης, την Παρασκευή το βράδύ, πάλι με θέμα την επέτειο της Τουρκικής εισβολής στην Κύπρο. Το Σάββατο εξ άλλου θα γίνει στο περίφημο Central Park της μεγαλούπολης συναυλία της Κυπριακής κοινότητας με συμμετοχή δύο ελλήνων τραγουδιστών, του Διονύση Σαββόπουλου και του Αλκίνοου Ιωαννίδη, ενώ την Κυριακή στις ελληνορθόδοξες εκκλησίες της Νέας Υόρκης θα τελεσθούν μνημόσυνα για τα θύματα της εισβολής. Σε συνέντευξή της στην Ελληνική Υπηρεσία της «Φωνής της Αμερικής» η Πρέσβης κυρία Κοζάκου-Μαρκουλλή υπενθύμισε την «τραγωδία που επέφερε η εισβολή με την προσφυγοποίηση, τους αγνοούμενους κλπ» και παρατήρησε: «Είναι μια πολύ οδυνηρή εμπειρία και για εκείνους που προσφυγοποιήθηκαν αλλά και για όλους τους Κυπρίους γιατί από το 1974 η Κύπρος έπαψε να έχει εκείνη την ομορφιά που είχε πριν με τη συμβίωση Ελληνοκυπρίων και Τουρκοκυπρίων. Η διαίρεση, η τεχνητή διαίρεση, του νησιού είναι κάτι το εντελώς αφύσικο. Πέρα λοιπόν από την οδύνη και τον πόνο που επέφερε η εισβολή υπάρχει και αυτό το συναίσθημα της διαίρεσης των δύο κοινοτήτων που είναι τόσο αφύσικο μιας και οι δύο κοινότητες έζησαν ειρηνικά για τουλάχιστον τέσσαρες αιώνες». Απαντώντας σε ερώτηση για τις συνομιλίες Κληρίδη-Ντενκτάς, η Κύπρια Πρέσβης είπε ότι «δυστυχώς, μέχρι στιγμής δεν είδαμε την πρόοδο που αναμέναμε, δυστυχώς, αντιμετωπίζουμε τα ίδια προβλήματα από την άλλη πλευρά». Αλλά ή κυρία Κοζάκου-Μαρκουλλή εξέφρασε την ελπίδα ότι η προοπτική η Κύπρος να ενταχθεί σύντομα στην Ευρωπαϊκή Ένωση θα δημιουργήσει το απαραίτητο κλίμα ώστε οι Τουρκοκύπριοι και η Τουρκία «να δουν πραγματικά τα συμφέροντά τους από την επανένωση της Κύπρου, τη λύση του Κυπριακού και την ένταξη μιας επανενωμένης Κύπρου στην Ευρωπαϊκή Ένωση». Σημείωση: Το πλήρες κείμενο της συνέντευξης της κυρίας Κοζάκου-Μαρκουλλή, όπως παρουσιάσθηκε από την «Φωνή της Αμερικής» και συνεργαζόμενους σταθμούς στην Ελλάδα και την Κύπρο, βρίσκεται σε άλλο σημείο της ιστοσελίδας μας κάτω από τον τίτλο «Η Πρέσβης κ. Ερατώ Κοζάκου-Μαρκουλλή θυμάται την 20η Ιουλίου 1974»